paragraph_text: Članovi nose građansku nošnju iz 1918. g. Ženska nošnja sastoji se od tri podsuknjenke, ručno plisirane suknje, frtunja, šlinganog oplećka i modulinke. Djevojke na glavi imaju spleten kobas, a žene imaju rupce svilence. Muški dio članova nosi štofene lače i robače, te na glavi škrlak. Dječja ženska nošnja sastoji se od podsuknjenke i dječjeg frtunja. 2006. godine nošnja je predstavljena na skupu etnologa u Ogulinu, a 2007. godine ušla je u katalog hrvatskih nošnji. Najvrjedniji dio nošnje su vezeni/šlingani dijelovi. Bijeli vez, šlinganje, toledo i file članice Udruge čuvaju od zaborava i zatiranja.